SKRIFTLIG FORESPØRGSEL P-1375/02

af Dorette Corbey (PSE) til Kommissionen

(6. maj 2002)

Om: Strategi i forbindelse med BSE hos får

I European Report 2674 af 10. april 2002 hed det, at EU's Videnskabelige Styringskomité (VSK) den 5. april havde drøftet en nylig rapport fra Stanley Prusiner-teamet, hvoraf det fremgik, at visse dele af skeletmuskulaturen hos BSE-inficerede mus er smittefarlige og kan reproducere prioner (proteiner, der spreder sygdommen hos dyr). Det hed endvidere, at de pågældende forskere var nået frem til den konklusion, at dette ikke umiddelbart gjaldt BSE hos kvæg. Her skal opmærksomheden dog henledes på, at forskerne ikke udtrykkeligt udelukkede muligheden for, at smittefarlig skeletmuskulatur kan reproducere prioner hos kvæg.

Er Kommissionen enig med VSK i, at der ikke foreligger tilstrækkelige beviser til at gøre det nødvendigt at træffe foranstaltninger mod mulig BSE hos får?

Mener Kommissionen, at den i betragtning af tilstedeværelsen af prioner i musklerne hos mus bør træffe foranstaltninger i tråd med forsigtighedsprincippet?

Mener Kommissionen, at offentligheden må underrettes om ovenstående forhold, og hvad har den foretaget sig i så henseende?

Hvad vil Kommissionen gøre for at skaffe sig sikkerhed om de potentielle risici ved BSE hos får?

Svar afgivet på Kommissionens vegne af David Byrne

(6. juni 2002)

Kommissionen er fuldt ud klar over den teoretiske mulighed for, at BSE kan findes blandt får. Den har derfor allerede gennemført en række foranstaltninger af forebyggende karakter for at beskytte folkesundheden og dyresundheden mod enhver risiko fra denne kant.

F.eks.:

- foderforbuddet, der blev indført i 1994, gjaldt for alle drøvtyggere, herunder får og geder.

- Det nuværende forbud dækker naturligvis alle dyr på bedrifter, der er beregnet til levnedsmiddelproduktion der er forbud mod udtagning af maskinudbenet kød fra knogler fra kvæg, får og geder

- i oktober 2000 trådte bestemmelserne om fjernelse af specificeret risikomaterale (SRM) fra kvæg, får og geder i kraft.

Grundlaget for SRM-listen for får og geder er Den Videnskabelige Styringskomités udtalelse fra december 1997. Så sent som i april 2002 bekræftede Den Videnskabelige Styringskomité igen i sin udtalelse om sikker bestemmelse af materialer fra mindre drøvtyggere, at der ikke forelå nogen nye oplysninger, som ville nødvendiggøre en ændring af denne udtalelse. I det nuværende scenario, hvor BSE blandt får fortsat kun er en teoretisk mulighed, ser Kommissionen ikke noget behov for, at muskler eller andet væv føjes til denne liste. Denne holdning underbygges også af Den Videnskabelige Styringskomités udtalelse af 4. og 5. april 2002, som blev udarbejdet specifikt om emnet i den publikation, som professor Stanley Prusiners gruppe udgav den 19. marts 2002, nemlig at Den Videnskabelige Styringskomité i øjeblikket ikke ser nogen grund til at revidere sine udtalelser med hensyn til sikkerheden omkring muskelvæv fra kvæg og får. Kommissionen havde specifikt anmodet om denne udtalelse for at fastslå, om professor Prusiners forskningsresultater kunne begrunde en revision af de eksisterende foranstaltninger.

I overensstemmelse med Kommissionens politik om gennemsigtighed og åbenhed kan Den Videnskabelige Styringskomités udtalelse om Prusiners forskningsdokument ses sammen med alle udtalelserne fra Den Videnskabelige Styringskomité på Kommissionens websted(1). På webstedet er der også et omfattende afsnit med spørgsmål og svar vedrørende får og BSE.

Efter offentliggørelsen af Den Videnskabelige Styringskomités udtalelse af 4. og 5. april 2002 om en strategi til undersøgelse af en eventuel forekomst af BSE blandt får, har Kommissionen været optaget af interne drøftelser om, hvilken fremgangsmåde der skulle bruges. I udtalelsen anbefales en proces i tre trin, startende med en omfattende aktiv overvågning af mindre drøvtyggere med hensyn til forekomsten af transmissible spongiforme encephalopatier (TSE). I Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol og udryddelse af visse transmissible spongiforme encephalopatier(2) er der allerede fastsat bestemmelser om en sådan overvågning, og niveauet herfor er blevet skærpet fra 1. april 2002. Gennemførelsen af andet og tredje trin i denne proces vil omfatte udpegning af laboratorier med passende udstyr og nedsættelse af et ekspertpanel blandt andet til evaluering af resultaterne. Kommissionen agter i de kommende måneder at fremlægge lovgivningsinitiativer med bestemmelser for den praktiske gennemførelse af denne udtalelse.

(1) http://europa.eu.int/comm/food/fs/sc/ssc/outcome_en.html.

(2) EFT L 147 af 31.5.2001.